Plaasaanval: Boer gewond, aanvaller doodgeskietHennie Niemand is in die voorval gewond. (Foto: Facebook) ŉ Boer van Noordwes is ŉ bestendige toestand in ŉ Potchefstroomse hospitaal nadat hy Vrydagaand op sy plaas in die Oudedorp-omgewing geskiet is. Luidens voorlopige inligting het ŉ enkele aanvaller Vrydag omstreeks 18:30 ŉ plaaswerker op die plaas oorrompel en sy voertuig se motorband stukkend geskiet. Hy het glo dié werker gedwing om sy werkgewer, onder die voorwendsel dat hy ŉ pap band het, te gaan roep. Na verneem word, het Hennie Niemand (32) nader gekom en die aanvaller het op hom losgebrand. Niemand is in die bors getref, maar kon steeds terugvuur. Die aanvaller is doodgeskiet. Thys Swart, ŉ familielid, het op Facebook gesê Niemand is gisteraand geopereer. “Sy milt moes verwyder word. Die koeël is by sy bors in, het sy hart en longe gemis en is by die heup uit. Hy is tans stabiel en op ŉ ventilator. Bid steeds vir hom en sy gesin en ook vir sy plaaswerkers. “[Bid] veral vir sy gesin wat in geweldige trauma is na die gebeure wat voor hul oë afgespeel het. Dit was beskerming van God dat al die belangrikste organe gemis is,” het Swart gesê. Volgens Swart is Niemand met ŉ polisiebeampte se gesteelde dienspistool geskiet. Niemand en sy vrou, Talitha, is melkboere van die omgewing. Lt.kol. Amanda Funani, polisiewoordvoerder in Noordwes, het gesê die polisie doen onder meer ŉ geregtelike doodsondersoek na die voorval en ondersoek sake van die onwettige besit van ŉ vuurwapen en ammunisie. “Die boer was ŉ ooggetuie in ŉ huisroofsaak waarvoor die verdagte in November verlede jaar aangekeer is,” het Funani gesê.